เงินบาทแข็งค่าสุดในรอบ 21 เดือน
ศูนย์วิจัยกสิกรฯคาดเงินบาทสัปดาห์หน้าเคลื่อนไหวในกรอบ32.50-32.80บาท/ดอลล์&nbsp; จับตาสถานการณ์การเมือง
6 มี.ค. 2553

ศูนย์วิจัยกสิกรฯคาดเงินบาทสัปดาห์หน้าเคลื่อนไหวในกรอบ32.50-32.80บาท/ดอลล์  จับตาสถานการณ์การเมือง 
ศูนย์วิจัยกสิกรไทยประเมินสถานการณ์เงินบาทในประเทศ ในสัปดาห์หน้า (วันที่ 8-12 มีนาคม 2553)ว่าเงินบาทในประเทศอาจเคลื่อนไหวในกรอบ 32.50-32.80 บาทต่อดอลลาร์ฯ โดยปัจจัยที่ต้องจับตา ได้แก่ สถานการณ์การเมืองในประเทศ สัญญาณเกี่ยวกับแนวโน้มอัตราดอกเบี้ยของไทยจากผลการประชุมคณะกรรมการนโยบายการเงินของธปท. สัญญาณการเข้าดูแลเสถียรภาพค่าเงินของธปท. และทิศทางของสกุลเงิน/ตลาดหุ้นในภูมิภาค
ขณะที่ ทิศทางของเงินดอลลาร์ฯ อาจขึ้นอยู่กับประเด็นเกี่ยวกับวิกฤตการคลังของกรีซที่ยังคงยืดเยื้อต่อไป ตลอดจนตัวเลขเศรษฐกิจสหรัฐฯ ที่สำคัญ อาทิ ดัชนีความเชื่อมั่นผู้บริโภคเดือนมี.ค. (เบื้องต้น) รายงานโดยรอยเตอร์/มหาวิทยาลัยมิชิแกน ยอดค้าปลีก ดุลการคลังเดือนก.พ. ข้อมูลการค้าระหว่างประเทศ ข้อมูลสต็อกสินค้าภาคค้าส่ง-ภาคธุรกิจเดือนม.ค. และรายงานจำนวนผู้ขอรับสวัสดิการว่างงานรายสัปดาห์
ขณะที่รอบสัปดาห์ที่ผ่านมา เงินบาทในประเทศ (Onshore) แข็งค่าสุดในรอบ 21 เดือนใกล้ระดับ 32.60 บาทต่อดอลลาร์ฯ เงินบาทปรับตัวแข็งค่าขึ้นทะลุแนวต้านสำคัญที่ 33.00 32.80 และ 32.70 บาทต่อดอลลาร์ฯ ตามลำดับ ทั้งนี้ เงินบาทได้รับแรงหนุนสำคัญตลอดสัปดาห์จากแรงซื้อสุทธิหุ้นไทยของนักลงทุนต่างชาติ (10.5 พันล้านบาทในช่วง 4 วันทำการของสัปดาห์นี้) ท่ามกลางบรรยากาศการลงทุนที่เริ่มฟื้นตัวขึ้น หลังจากผลการตัดสินคดียึดทรัพย์ของอดีตนายกรัฐมนตรี
นอกจากนี้ การขยับแข็งค่าของสกุลเงินอื่นๆ ในภูมิภาค ก็เป็นปัจจัยหนุนค่าเงินบาทด้วยเช่นกัน ขณะที่แรงซื้อเงินดอลลาร์ฯ ที่ตลาดคาดว่าเป็นการเข้าดูแลเสถียรภาพค่าเงินบาทของธปท. ตลอดจนความต้องการเงินดอลลาร์ฯ จากฝั่งผู้นำเข้า ช่วยชะลอการแข็งค่าของเงินบาทไว้บางส่วน สำหรับในวันศุกร์ เงินบาทปิดตลาดปลายสัปดาห์ที่ระดับ 32.60 เทียบกับระดับ 33.06 บาทต่อดอลลาร์ฯ ในวันศุกร์ก่อนหน้า (26 ก.พ.)